Lisensies nou tot dán geldig(Argieffoto: www.services.gov.za) Die departement van vervoer het besluit om die geldigheid van alle motor- en bestuurslisensies tot 30 November te verleng. Alec Moemi, direkteur-generaal van die departement van vervoer, het Vrydagoggend erken die lisensiesentrums staar talle uitdagings in die gesig nadat sentrums onverwags in Maart weens Covid-19 moes sluit. Die Automobiel‑Assosiasie (AA) het dié besluit verwelkom. Willem Groenewald, uitvoerende hoof van die AA, sê die verlenging van die geldigheidstydperk van lisensies is ŉ aanduiding dat die departement bewus is van die probleme wat motoriste met die hernuwing van hul lisensies het. “Om die geldigheidstydperk te verleng gee motoriste genoeg tyd om hul dokumente te hernu en vir lisensiesentrums om agterstande uit te wis en voor te berei vir nuwe aansoeke,” sê Groenewald. In Junie het die Padverkeerbestuurskorporasie aangekondig dat alle leerling‑, bestuur‑ en voertuiglisensies, tydelike permitte, padvaardigheidsertifikate en professionele bestuurspermitte wat in die tydperk van 26 Maart tot 31 Mei verval het, steeds geldig is en word die geldigheidstydperk met 90 dae verleng tot 31 Augustus. Dit AA het verlede week Vrydag ŉ aanlyn petisie van stapel gestuur om die departement te oortuig om die geldigheidstydperk van dié lisensies tot einde Januarie 2021 te verleng. Teen Vrydagoggend het die petisie reeds op 20 500 handtekeninge gestaan. Groenewald sê hy is verslae deur die oorweldigende reaksie op die petisie. Hy sê alhoewel die AA reeds ŉ oorwinning behaal het deurdat die geldigheidstydperk tot einde November verleng is, gaan hul voortgaan om hul doelwit van einde Januarie 2021 te probeer bereik. “Dit is in die beste belang van ons motoriste dat ons nie nou gaan lê nie,” sê hy. Groenewald sê hul voorgestelde verlengingsdatum maak ook voorsiening vir die sluiting van lisensiesentrums tydens die feestyd, en vir verdere moontlike sluitings as gevolg van Covid-19. Maroela Media het vroeër berig Groenewald het in ŉ brief aan minister Fikile Mbalula, die minister van vervoer, te kenne gegee dat die nasionale verkeersinligtingstelsel (NaTIS) waar mense afsprake moet maak steeds problematies is en dat lisensiesentrums kort-kort weens Covid-19 moet sluit en ontsmet moet word voor dit weer kan heropen. “Ons ervaring is dat die meerderheid motoriste in Suid-Afrika verkies om aan die regulasies te voldoen en wettig op die pad te wees. Alhoewel die stelsel problematies is, doen bestuurders die nodige stappe om te verseker dat hulle binne die wet bly. Gegewe die huidige beperkinge op die stelsel, word baie mense egter gekonfronteer met die werklike moontlikheid dat hulle dit nie kan doen nie,” het Groenewald gesê. ŉ Bykomende kwessie is dat bestuurders wat nie motor‑ of bestuurslisensies kan hernu nie, probleme kan ondervind as hulle in ŉ ongeluk betrokke is, aangesien versekeraars eise kan verwerp op grond van die feit dat die bestuurders nie wettig op die pad is nie. Die AA het ook aangebied dat sy nasionale netwerk van agente bestuurders help om hul lisensies te hernu. Die minister moet dit oorweeg om agente van derde partye, soos die AA, toe te laat om voertuiglisensie- en bestuurslisensiehernuwingsdienste uit te voer, wat tans slegs deur lisensiesentrums en die poskantoor aangebied word. Groenewald het gesê nie net gaan dit help om huidige en geskiedkundige agterstande uit te wis nie, dit gaan ook die druk op lisensiekantore in die toekoms verlig. Die AA se aanlyn petisie kan hier besigtig word. Volgens die AA wil hy die petisie gebruik om vir die minister te wys dat sy voorstel die steun van die publiek geniet.